РЕГЛАМЕНТ (ЕО) № 1313/2007 НА КОМИСИЯТА
от 8 ноември 2007 година
за изменение на Регламент (ЕО) № 2076/2002 по отношение на удължаването на срока, посочен в член 8, параграф 2 от Директива 91/414/ЕИО на Съвета относно металаксила, и на Регламент (ЕО) № 2024/2006 по отношение на заличаването на дерогацията относно металаксила
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на Република България и Румъния, и по-специално член 42 от него,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, трета алинея от нея,
като има предвид, че:
(1)
Металаксилът е едно от активните вещества, изброени в приложение I към Регламент (ЕИО) № 3600/92 на Комисията от 11 декември 1992 г. за определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (2).
(2)
Съгласно член 1 от Регламент (ЕО) № 2076/2002 на Комисията от 20 ноември 2002 г. за удължаване на срока, посочен в член 8, параграф 2 от Директива 91/414/ЕИО на Съвета, и относно невключването на някои активни вещества в приложение I към посочената директива, както и за оттеглянето на разрешения за продукти за растителна защита, съдържащи тези вещества (3) за активните вещества, оценени в рамките на Регламент (ЕИО) № 3600/92, посоченият в член 8, параграф 2 от Директива 91/414/ЕИО срок изтече на 31 декември 2006 г.
(3)
На 2 май 2003 г. Комисията прие Решение 2003/308/ЕО за изключване на металаксила от приложение I към Директива 91/414/ЕИО на Съвета и за оттегляне на разрешителните, предоставени за продукти за растителна защита, които съдържат това активно вещество (4).
(4)
Регламент (ЕО) № 2024/2006 на Комисията от 22 декември 2006 г. за установяване на преходни мерки за дерогация от Регламент (ЕО) № 2076/2002 и от решения 98/270/ЕО, 2002/928/ЕО, 2003/308/ЕО, 2004/129/ЕО, 2004/141/ЕО, 2004/247/ЕО, 2004/248/ЕО, 2005/303/ЕО и 2005/864/ЕО относно запазване на употребата на продукти за растителна защита, съдържащи някои вещества, които не фигурират в приложение I към Директива 91/414/ЕИО, поради присъединяването на Румъния (5) предвижда дерогация от член 3 от Решение 2003/308/ЕО.
(5)
Съдът на Европейските общности в решението си от 18 юли 2007 г. по дело C-326/05 P (6) отменя Решение 2003/308/ЕО.
(6)
В член 233 от Договора се изисква институцията, чийто акт е бил отменен, да предприеме мерките, необходими, за да се съобрази с решението на Съда на Европейските общности.
(7)
Вследствие на това е необходимо срокът за металаксил, предвиден в Регламент (ЕО) № 2076/2002, да бъде продължен, за да може това вещество да бъде оценено и за да се позволи на държавите-членки междувременно да разрешат употребата на продукти за растителна защита, съдържащи това активно вещество. Ще бъде необходимо допълнителната информация за процедурата за оценяване на металаксил да бъде уточнена в отделен акт. С цел възможно най-бързото изпълнение на решението, срокът следва да бъде продължен, без да се изчаква приемането на такъв акт.
(8)
Следователно регламенти (ЕО) № 2076/2002 и (ЕО) № 2024/2006 следва да бъдат съответно изменени.
(9)
Мярката, предвидена в настоящия регламент, е в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 2076/2002 след първото изречение се добавя следното изречение:
„Въпреки това за металаксил срокът от 12 години, посочен в член 8, параграф 2 от Директива 91/414/ЕИО, се продължава до 30 юни 2010 г.“
Член 2
Член 4 от Регламент (ЕО) № 2024/2006 се заличава.
Член 3
Настоящият регламент влиза в сила в деня след публикуването му в Официален вестник на Европейския съюз.
Той се прилага от 2 май 2003 година
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 ноември 2007 година.